Ниво на

конфиденциалност 0

TLP-WHITE]



**ОБЩИНА РАЗГРАД**

Проект на Наредба за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община Разград.

В съответствие с разпоредбите на чл. 26, ал. 3 и ал. 4, изр. второ от Закона за нормативните актове в законоустановения срок от 14 дни Община Разград чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община Разград на електронна поща counsel@razgrad.bg или в деловодството на Община Разград на адрес: гр.Разград, бул. „Бели Лом“ № 37 А, партерен етаж, стая № 06.

**ДО**

**ОБЩИНСКИ СЪВЕТ РАЗГРАД**

**ДОКЛАДНА ЗАПИСКА**

**от Добрин Младенов Добрев - Кмет на Община Разград**

**ОТНОСНО:** Наредба за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община Разград.

**Уважаеми госпожи и господа общински съветници,**

 Решение № 242 по Протокол № 18 от 29.11.2016 г. на Общински съвет Разград е приета Наредба № 14 на Общински съвет Разград за определянето и администрирането на местните такси и цени на услуги на територията на Община.

На 29.03.2024 г. в Общински съвет Разград е получена призовка и определение № 260/26.03.2024 г. на Административен съд- Разград, от които е видно, че е образувано административно дело № 67/2024 г. по жалба от Паско Тошев Запрянов против разпоредбите на чл. 58, ал. 1, т.т. 98, 99, 100, 102 и 103 от Наредба № 14 на Общински съвет Разград за определянето и администрирането на местните такси и цени на услуги на територията на Община Разград.

 Посочените разпоредби уреждат цените на входните билети, заплащани при посещение в Регионален исторически музей- гр. Разград /РИМ/.

Правото на общинските съвети да издават наредби, с които да уреждат съобразно нормативните актове от по-висока степен неуредени от тях обществени отношения с местно значение, е регламентирано в чл.8 от Закона за нормативните актове. Подзаконовите нормативни актове, приемани от общинските съвети, се основават на нормативните актове от по-висока степен. Те могат да уреждат обществени отношения от местно значение при условията и границите, определени от по-високия по степен нормативен акт, като детайлизират неговото приложение.

На основание чл. 28, ал.1 от Закона за културното наследство, държавните, регионалните и общинските музеи са културни и научни институти, които се създават, управляват, финансират, преобразуват и закриват при условията и по реда на този закон и на Закона за закрила и развитие на културата.

Съгласно чл. 3 от Правилника за устройството и дейността на РИМ- гр. Разград, утвърден от Министъра на културата, музеят е юридическо лице на бюджетна издръжка, второстепенен разпоредител с бюджетни кредити към община Разград.

Текстовете от Наредба № 14 на Общински съвет Разград- чл. 58, ал. 1, т.т. 98-103 включително, са в противоречие с разпоредбата на чл. 187, ал. 2 от Закона за културното наследство, съгласно която, цените на входните билети в държавните и общинските музеи се определят от техния директор съгласувано с финансиращия музея орган. Извън компетенциите на Общинския съвет е да определя с Наредба цените на билетите в РИМ- гр. Разград, а това правомощие има само директора на музея след съответното съгласуване с община Разград. Тази регламентация налага извода за незаконосъобразност на посочените текстове от Наредба № 14 на Общински съвет Разград.

Съгласно чл. 26, ал. 4, изр. второ от Закона за нормативните актове „При изключителни случаи и изрично посочване на причините в мотивите, съответно в доклада, съставителят на проекта може да определи друг срок, но не по-кратък от 14 дни.“

Определеният 14 – дневен срок за обществено обсъждане е продиктуван от факта, че в Административен съд- Разград има образувано административно дело № 67/2024 г., насрочено за 14.05.2024 г., с искане за прогласяване нищожността или отменяне като незаконосъобразни разпоредбите на чл. 58, ал. 1, т.т. 98, 99, 100, 102 и 103 от Наредба № 14 на Общински съвет Разград за определянето и администрирането на местните такси и цени на услуги на територията на Община Разград.

1. **Основни цели, които се поставят:**

С приемането на изменението в посочената Наредба на Общински съвет Разград се цели същата да се приведе в съответствие с изискването на нормативен акт от по-висока степен - Закона за културното наследство.

**2. Финансови и други средства, необходими за прилагане на новата наредба -** не са необходими.

**3. Очаквани резултати:**

Привеждане на наредбата в съответствие със Закона за културното наследство и правилно и законосъобразно прилагане на материалния закон.

**4. Анализ за съответствие с правото на Европейския съюз:**

Предлаганият проект на Наредба за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община е разработен в съответствие с разпоредбите на Европейското законодателство - Европейската харта за местно самоуправление, както и с директиви на Европейската общност, свързани с тази материя, предвид съответствието на основни нормативни актове с тях.

Изготвеният проект, в съответствие с изискванията на чл. 26, ал. 3 и ал. 4, изр. второ от Закона за нормативните актове е публикуван на интернет - страницата на Община Разград на **12.04.2024 г.**

Предвид гореизложеното и на основание чл. 76, ал. 3, чл. 77 и чл. 79 от Административнопроцесуалния кодекс, чл. 8, чл. 11, ал. 3 и чл. 28, ал. 1 от Закона за нормативните актове и Указ № 883 от 24.04.1974 година за прилагане на Закона за нормативните актове и чл. 21, ал. 1, т. 23, ал. 2 и чл. 22, ал. 1 от Закона за местното самоуправление и местната администрация, предлагам Общински съвет Разград да приеме следното

**Р Е Ш Е Н И Е:**

1. Приема Наредба за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община Разград, както следва:

§1. Отменя чл. 58, ал. 1, т.т. 98, 99, 100, 101, 102 и 103 от Наредба № 14 на Общински съвет Разград за определянето и администрирането на местните такси и цени на услуги на територията на Община.

**Заключителна разпоредба**

§2. Наредбата за изменение на Наредба № 14 на Общински съвет Разград за определянето и администрирането на местните такси и цени на услуги на територията на Община, влиза в сила три дни от разгласяването й чрез местните печатни издания или по друг подходящ начин, съгласно разпоредбата на чл. 78, ал. 3 от АПК.

Настоящото решение да бъде изпратено на Кмета на Община Разград и Областния управител на Област Разград в 7-дневен срок от приемането му.

Решението подлежи на оспорване по реда и в срока по АПК пред Административен съд Разград.

*ВНОСИТЕЛ:*

**Добрин Добрев**

*Кмет на Община Разград*